ועדת הכספים, כנסת 20, פרוטוקול מספר 447, 2016-08-15 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: נתחיל בשינויים בתקציב לשנת 2016.

משה גפני: יש לנו שתי פניות של משרד העלייה והקליטה.

משה גפני: בבקשה תסבירו את הפניות.

<אופיר להב: אני מנהל אגף בכיר תכנון מדיניות, תקציבים ומחקר במשרד העלייה והקליטה.

<אופיר להב: פנייה אחת, מספר 78, היא בהתאם להחלטת ממשלה, שהשר אלקין הוא כבר לא שר העלייה והקליטה.

<אופיר להב: המשרות התוספתיות שקיבלנו כשהוא הפך להיות שר העלייה והקליטה, כי היו לו שתי לשכות, בעצם אנחנו מחזירים אותן למשרד האוצר והוא מעביר אותן למשרד להגנת הסביבה.

מיקי לוי: זה פקידים ששייכים למשרד אוצר או למשרד העלייה והקליטה?

מיקי לוי: אני פשוט לא מבין את זה.

מיקי לוי: אם היה צורך במשרות הללו במשרד העלייה הקליטה, סבבה, אישרה את זה ועדת הכספים פעם קודמת.

מיקי לוי: עכשיו לוקח אתו השר את הפקידים?

<אופיר להב: אלה משרות אמון.

<אופיר להב: כאשר שר נכנס לתפקיד הוא מקבל משרות אמון.

מיקי לוי: במשרד לענייני ירושלים אין משרות אמון?

<אופיר להב: לא, המשרות שהוא קיבל בשביל המשרד לענייני ירושלים בעצם "ישבו" על התקציב שלנו, קיבלנו אותן מהתקציב שלנו ועכשיו הן עוברות בחזרה.

מיקי רוזנטל: זה נראה לי לא כל-כך תקין.

מיקי לוי: אני מבין את ההסבר שלך אבל אני מתכווץ.

מיקי לוי: אין לי טענות אליך, אתה לא הפוליטיקאי שבעניין.

מיקי לוי: כרגע יש גם 5 כלי רכב.

<אופיר להב: 5 תקני רכב.

מיקי לוי: לא משנה, זה כלי רכב.

מיקי לוי: 5 תקנים ו-5 תקני רכב.

מיקי לוי: סבבה.

מיקי לוי: אתם יכולים לסדר לי גם כן 5 תקנים?

משה גפני: רגע, אל תרוץ.

מיקי לוי: אני רוצה לסדר כלי רכב.

משה גפני: אני רוצה הסבר.

משה גפני: בבקשה תסביר, זה דבר מקובל, ששר עוזב משרד ולוקח אתו את התקנים?

<אופיר להב: את משרות האמון שלו – כן.

<אופיר להב: זו פעם ראשונה שהיה לי שר שיש לו שני משרדים.

מיקי רוזנטל: פעם ראשונה שאני נתקל בבקשה להעברה כזאת בין-משרדית של משרת האמון.

מיקי רוזנטל: הרי במשרד העלייה והקליטה נכנס שר חדש, שהוא אדם פוליטי, והוא ימנה משרות אמון, אז איך התקציב עובר למשרד אחר?

מיקי רוזנטל: לא ברור.

<אופיר להב: יש משרות בתוך תקציב המשרד שהן משרות אמון לשר העלייה והקליטה.

<אופיר להב: לפי דרך העבודה של הממשלה, כאשר יש שר שאחראי על שני תיקים אז הוא מקבל תוספת משרות מסוימת.

<אופיר להב: לא הכפלה של כל המשרות, אבל הוא מקבל תוספת משרות מסוימת שתשרת אותו במשרד האחר.

מיקי לוי: אתה יכול לפרט בבקשה את המשרות האלה?

מיקי לוי: אם זה דובר, לדוגמה, אז יש לו דובר במשרד החדש.

מיקי לוי: אם זה עוזר, אז יש לו.

מיקי לוי: אין לי טענות אליך, תבין.

<אופיר להב: אני מבין הכול.

<אופיר להב: בסדר.

משה גפני: אתה יודע מה התפקידים?

<אופיר להב: זה יועצים של השר.

משה גפני: מיקי רוזנטל צודק בזה.

משה גפני: המקרה פה שונה.

משה גפני: היות והיו לו שני משרדים, את משרד העלייה והקליטה ואת המשרד לענייני ירושלים, את משרד העלייה והקליטה הוא עזב, זה עבר לסופה לנדבר.

<אופיר להב: נכון, היא רק שרת העלייה והקליטה.

מיקי רוזנטל: אבל יש לה משרות אמון שם.

מיקי רוזנטל: את המשרות של ירושלים הוא לוקח אתו למשרד להגנת הסביבה.

מיקי רוזנטל: הוא נשאר עם שני משרדים.

מיקי רוזנטל: ועכשיו הוא קיבל תוספת, או שהוא רק העביר את התפקידים ממשרד העלייה והקליטה למשרד להגנת הסביבה?

משה גפני: הוא מעביר ממשרד העלייה והקליטה למשרד להגנת הסביבה.

מיקי לוי: מי נמצא פה ממשרד האוצר?

<אופיר להב: הנציגה נמצאת בדרך.

מיקי לוי: אני רוצה לשאול האם ראש הממשלה, שממונה על 5 משרדים, משנה מצד לצד משרות אמון.

משה גפני: הוא משנה מידי פעם לפעם.

מיקי רוזנטל: בואו נדבר לרגע על כלי הרכב עד שיגיע נציג משרד האוצר.

משה גפני: זה הרכבים של היועצים.

<אופיר להב: זה נקרא תקן רכב.

מיקי רוזנטל: תקן רכב זה רכב בסוף.

<אופיר להב: לא, זה הרכב של העובד ובתקן רכב הוא מקבל מימון מהמדינה.

מיקי רוזנטל: לזה התכוונתי.

משה גפני: תקן הרכב יוצא ממשרד העלייה הקליטה ועובר למשרד אחר.

מיקי רוזנטל: זה אותם 5 אנשים?

<אופיר להב: כן.

מיקי לוי: אתה יודע מה, מה שתגיד נעשה.

מיקי רוזנטל: אתה יכול להגיד לנו על אילו משרות מדובר?

מיקי רוזנטל: אתה יכול להגיד לנו איזה חמישה?

משה גפני: יועצים של אלקין.

מיקי רוזנטל: יועצים פוליטיים?

מיקי רוזנטל: איזה יועצים?

<אופיר להב: יועצים של השר.

משה גפני: הנה הגיעה נציגת משרד האוצר.

משה גפני: בוקר טוב.

משה גפני: אין דברים דרמטיים אבל מיקי לוי רוצה לשאול אותך שאלה.

מיקי לוי: אנחנו מדברים על 5 תקני כוח אדם שניתנו לשר אלקין, כבודו במקומו מונח, כולל 5 תקני כלי רכב שניתנו לו במשרד העלייה והקליטה.

מיקי לוי: עכשיו הוא עובר להיות השר לענייני ירושלים.

מיקי לוי: אם הם היו על שני משרדים אולי נצמצם אותם לחצי, לשתיים וחצי משרות?

<יעל אגמון: השר אלקין גם עכשיו יהיה אחראי על שני משרדים, על המשרד לענייני ירושלים ועל המשרד להגנת הסביבה.

<יעל אגמון: יש כללים לנציבות לגבי כמה עוזרים יכול שר שיש תחתיו יותר ממשרד אחד לקבל.

<יעל אגמון: לפי הכללים האלה מגיעים לשר אלקין תקנים גם עבור המשרד לענייני ירושלים וגם עבור המשרד להגנת הסביבה.

<יעל אגמון: אנחנו מעבירים אותם.

מיקי רוזנטל: את יכולה להגיד לנו מה התקן?

מיקי רוזנטל: אני לא מכיר את התקן.

מיקי רוזנטל: תגידי לנו מה התקן לשר שיש לו אחריות על משרד אחד ומה התקן לשר שיש לו אחריות על שני משרדים.

<יעל אגמון: אני לא זוכרת בדיוק.

<יעל אגמון: אשלח לכם.

<יעל אגמון: זה הוראות נציבות שירות המדינה.

משה גפני: נדמה לי שלשר יש 13 יועצים.

משה גפני: לשר שאחראי על שני משרדים יש 5 נוספים.

משה גפני: זה ה-5 שאנחנו מעבירים עכשיו.

מיקי לוי: אז לראש הממשלה יש לפי המפתח הזה 20 יועצים והוא ממונה על 5 משרדים.

<יעל אגמון: זה הולך ופוחת.

מיקי לוי: יעל אגמון, הטענות לא מופנות כלפיך.

מיקי רוזנטל: אנחנו מבקשים, גם אם לא תוכלי לתת לנו את זה עכשיו, לקבל נייר מסודר.

מיקי רוזנטל: חשוב מאוד שנדע.

מיקי רוזנטל: אני לא אומר שזה הרבה או מעט, אני לא יודע, אולי זה סביר.

מיקי רוזנטל: הייתי שמח לקבל נייר.

<יעל אגמון: נעביר אליכם את ההוראות.

משה גפני: נדמה לי שזה 13 משרות אמון על המשרד הראשון ועוד 5 משרות אמון על המשרד השני.

<אופיר להב: אני יכול להבטיח שאגף התקציבים לא היה מעביר לנו תקנים סתם.

משה גפני: כשהציעו לי להיות שר אמרו לי מה יותר כדאי להיות מאשר יושב-ראש ועדת הכספים, כמה יועצים וכמה רכבים אקבל.

<אופיר להב: הפנייה השנייה, מספר 79-80, נועדה להעביר סכום של 40 מיליון ש"ח מהרזרבה הכללית למשרד העלייה והקליטה לטובת הנושאים שכתובים פה.

<אופיר להב: יש פה גם הרשאה להתחייב לבניית פתרונות דיור לקשישים עולים; יש 15 מיליון שקל לתקצוב החלטה 2446 מיום 15 בפברואר 2015 בנושא צרפת-בלגיה-אוקראינה; ויש סך של 8.1 מיליון שקל בהתאם להחלטה מספר 956, שלא מצורפת לכם.

משה גפני: הפניות פה טובות אבל למה הן לא מופיעות בבסיס התקציב?

<אופיר להב: רוב הדברים פה התקבלו לאחר בניית התקציב.

משה גפני: בניית פתרונות דיור לקשישים עולים, זה התקבל אחרי התקציב?

<אופיר להב: לגבי נושא פתרונות דיור, זה דבר שכבר התחיל.

<אופיר להב: הסיכום שלנו עם משרד האוצר היה על 440 מיליון שקל.

<אופיר להב: הם מתקצבים אותנו בנושא הזה לפי התקדמות.

<אופיר להב: כלומר, כבר קיבלנו יותר מחצי מהסכום ועכשיו זה החלק השני, בהתאם להתקדמות של הפרויקט.

<אופיר להב: מכרזים כבר יצאו.

משה גפני: זאת אומרת, משרד האוצר הוא בעצם משרד-העל שלכם.

<אופיר להב: בנושא תקצוב – נראה לי שהוא משרד-העל של כל המדינה, לפי החוק.

<אופיר להב: הוא מעביר פניות לוועדת הכספים.

מיקי לוי: בהמשך לשאלתך, אולי השאלה לא מופנית ליעל אגמון אלא לראש אגף התקציבים, אתם יודעים כמה העברות תקציביות נעשו עד עתה מתחילת השנה, בכסף?

<יעל אגמון: אני לא יודעת להגיד.

מיקי לוי: אגלה לך: 26.5 מיליארד שקלים.

מיקי לוי: זה לא תכנון.

מיקי לוי: אבל הטענות לא מופנות כלפיך.

משה גפני: זה כולל 15 מיליארד שקל עודפים.

משה גפני: זה הרבה, אני מסכים שזה לא צריך להיות כך.

מיקי רוזנטל: בשנה קודמת השינויים התקציביים האלה הגיעו כמעט ל-25% מן התקציב.

משה גפני: כי לא היה תקציב.

מיקי רוזנטל: לא משנה, גם בשנים קודמות השינויים עם הרזרבות וכל זה מגיעים ל-25%-30% מן התקציב.

מיקי רוזנטל: אין מדינה בעולם שמנהלת כך את התקציב.

מיקי רוזנטל: בדרך כלל השינויים הם בסדרי גודל של 10%, לא של 25%-30% מהתקציב.

מיקי רוזנטל: זה הופך את התקציב לבדיחה במידה רבה.

מיקי רוזנטל: הטענה לא מופנית כלפיך.

משה גפני: כמה כסף יש לקרן הנמלטים?

<אופיר להב: בבסיס שלה שמנו 28 מיליון שקל כשבנינו את התקציב.

<אופיר להב: זה היה לפי צפי שחשבנו שיהיה.

<אופיר להב: עכשיו לקראת סוף השנה מתברר שכנראה נצטרך 31 מיליון שקל.

<אופיר להב: זה גם הערכה כי מגיעים נמלטים כל הזמן.

<אופיר להב: ההסבר למה זה לא בבסיס, התשובה היא שזה כן בבסיס אלא פשוט בצפי מול הביצוע יש הפרש של כ-10%.

<אופיר להב: הרי אי אפשר לדעת כמה יגיעו.

משה גפני: עכשיו אתם מוסיפים 3 מיליון שקל?

<אופיר להב: יש 28 מיליון שקל בבסיס, כך בנינו את הבסיס כי חשבנו שכך יהיה, זה היה צפי לקראת השנה.

<אופיר להב: מוסיפים עכשיו 3 מיליון שקל כי כנראה יגיעו יותר.

משה גפני: וגם הסכום הזה אתם לא יודעים אם הוא נכון או לא.

<אופיר להב: בקרן נמלטים אף פעם אי אפשר לדעת.

<אופיר להב: יכול להיות שבהעברת סוף השנה, בדצמבר, אבוא ואגיד שצריך להתאים ברגע האחרון.

משה גפני: זה סעיף הסיוע לאוכלוסיות ייחודיות?

<אופיר להב: כן.

משה גפני: יש עוד שאלות?

מיקי רוזנטל: עכשיו יש החלטות נוספות דרמטיות במשרד העלייה והקליטה, תוספת פנסיה לעולים.

מיקי רוזנטל: זה יופיע בתקציב הבא.

מיקי רוזנטל: אני מאוד בעד.

מיקי לוי: זה מבורך.

מיקי רוזנטל: אין לי יותר שאלות.

משה גפני: רבותי, נצביע על פנייה מספר 78.

משה גפני: מי בעד?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: פניות מספר 79-80.

משה גפני: מי בעד?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: תודה רבה.

משה גפני: הישיבה נעולה.